
ZADEVA: POROČILO GLEDE VREDNOTENJA SLR IN DODANE VREDNOSTI PRISTOPA LEADER V PROGRAMSKEM OBDOBJU DO LETA 2027

1.  OPIS SISTEMA SPREMLJANJA IN VREDNOTENJA STRATEGIJE LOKALNEGA RAZVOJA 
Na podlagi člena 33 2(e) in (f) Uredbe 2021/1060/EU sta nalogi LAS tudi »spremljanje napredka pri doseganju ciljev strategije« in »vrednotenje izvajanja strategije«.
Spremljanje je neprekinjen proces preverjanja vsebine programa in doseganja izhodnih parametrov (output) za uporabnike, ki se odvija med izvajanjem posameznega programa z namenom, da se prilagodijo vsa morebitna odstopanja od opredeljenih operativnih ciljev.
Vrednotenje je sistematična in objektivna ocena projekta, programa ali politike na vsebinski ravni, na ravni izvajanja in doseženih rezultatov. Z vrednotenjem se pridobi zanesljive in koristne informacije, ki se vključijo v proces odločanja, tako na strani izvajalcev kot tudi uporabnikov. Z vrednotenjem tudi merimo dosežke na ravni aktivnosti, politike ali programov.
V programskem obdobju do leta 2027 se bo vrednotilo dodano vrednost programa LEADER v okviru SLR, kar je tudi eno izmed načel Evropske komisije za zadevno obdobje. Namen vrednotenja je tudi spoznati, kaj pri samem pristopu deluje in kaj ne, izboljšati zasnovo in izvajanje pristopa, zagotoviti pravilno uporabo metode LEADER ter ozaveščati o dodani vrednosti pristopa LEADER/CLLD.
Spremljanje in vrednotenje strategije sta sestavna dela izvajanja in obvezni vsebini Uredbe CLLD, saj je to pomemben način izboljšanja kakovosti načrtovanja in merjenja uspešnosti ter učinkovitosti samega izvajanja strategije. To je proces, ki traja od začetka priprave strategije do zaključka izvajanja programa oz. do zaključka petletnega obveznega poročanja ob zaključku operacij. Z vključitvijo postopkov rednega spremljanja in vrednotenja v strategijo, partnerstvo LAS ustvari orodje za pridobivanje informacij v zvezi s tem, kaj deluje in kaj ne, ter na ta način prilagaja strategijo spreminjajočim se okoliščinam. Sistem tako omogoča razvoj konkretne, realne in izvedljive strategije. 

Vrednotenje v okviru CLLD poteka na dveh ravneh: na ravni programov zadevnih skladov (v okviru organov upravljanja) in na lokalni ravni (LAS). Uredba EU 1303/2013 v točki g tretjega odstavka 34. člena uvaja obveznost spremljanja izvajanja strategije lokalnega razvoja in operacij na lokalni ravni, ki prejmejo podporo za izvajanje posebnih vrednotenj, povezanih z izvajanjem lokalne razvojne strategije. 

Partnerstvo LAS Zasavje bo vrednotenje v okviru CLLD za sklad ESRR izvajal skladno s pravili Organa upravljanja in kohezijsko politiko ter skladno z Navodili organa upravljanja za načrtovanje, odločanje o podpori, spremljanje in poročanje o izvajanju evropske kohezijske politike v programskem obdobju 2021–2027 (Verzija 1.0, april 2023). 

Pri oblikovanju sistema vrednotenja je bilo upoštevano znanje in izkušnje, ki si jih je lokalna akcijska skupina pridobila v preteklem programskem obdobju, preko izvajanja in spremljanja projektov, vodenja postopkov in upravljanja. S sprotnim ocenjevanjem in vrednotenjem ter rednim preverjanjem doseženih ciljev in rezultatov se bodo pomanjkljivosti sproti odpravljale ter s tem posledično izboljšale možnosti izvajanja. Rezultati vrednotenja se bodo upoštevali pri pripravah sprememb strategije v tem programskem obdobju in pri pripravi za naslednje programsko obdobje. O pridobljenih rezultatih vrednotenja se bo redno obveščalo javnost.

Merjenje doseganja učinkov in ciljev LAS bo potekalo na podlagi načrta spremljanja in vrednotenja izvajanja Strategije lokalnega razvoja, pri katerem bo LAS upošteval navodila in predpise upravljavskih organov.
Spremljanje napredka pri doseganju ciljev Strategije lokalnega razvoja za programsko obdobje do leta 2027
Spremljanje napredka bo potekalo kot stalen in sistematičen proces zbiranja, analize in interpretacije podatkov ter informacij, ki bodo omogočili oceno učinkovitosti in doseganja rezultatov Strategije lokalnega razvoja. Namen spremljanja je omogočiti pravočasno odstopanje pri doseganju rezultatov, prepoznavanje morebitnih izzivov, prilagajanje ukrepov ter zagotavljanje odgovornosti in transparentnosti pri izvajanju Strategije. Spremljanje bo vključevalo:
· pregled doseganja kazalnikov na ravni izvajanja posameznih operacij (na podlagi vsebinskih poročil o zaključenih operacijah),
· pregled doseganja mejnikov, ki so predmet poročanja upravljavskima organoma in na podlagi katerih se ocenjuje napredek pri izvajanju Strategije lokalnega razvoja,
· sistematično zbiranje podatkov in informacij o izvajanju operacij, aktivnostih in doseženih rezultatih,
· priprava rednih poročil o napredku izvajanja Strategije lokalnega razvoja.
Podatke se bo zbiralo kontinuirano in sistematično, kar bo omogočilo celovit vpogled v napredek in dosežene rezultate. LAS bo začel zbirati podatke takoj ob začetku izvajanja Strategije lokalnega razvoja in nadaljeval s tem v rednih polletnih časovnih intervalih. Poleg tega bo zbiral podatke tudi ob ključnih mejnikih ali dogodkih med izvajanjem Strategije lokalnega razvoja, na primer pred objavo javnih pozivov, ob zaključku posameznih operacij, pred oddajo poročil na organa upravljanja, evalvacijah ali drugih dogodkih, ko se pričakujejo pomembni rezultati. Zbiranje podatkov izvaja Vodilni partner.
Izvajanje vrednotenja SLR Partnerstva LAS Zasavje 
Izvajanje vrednotenja Strategije lokalnega razvoja Partnerstva LAS Zasavje za programsko obdobje do leta 2027 bo potekalo na podlagi ocenjevanja in analiziranja zaključenih operacij in drugih zbranih podatkov v zvezi z izvajanjem Strategije lokalnega razvoja. Cilj vrednotenja je pridobiti zanesljive in koristne informacije in na podlagi tega prepoznati uspehe in izzive pri izvajanju Strategije, izboljšati izvajanje ter oblikovati priporočila za prihodnje aktivnosti in jih vključiti v procese odločanja, tako na strani izvajalcev in uporabnikov. Vrednotenje pokaže tudi na uspešnost izvajanja in dejansko dodano vrednost pristopa LEADER/CLLD na območju LAS. 
Vrednotenje na ravni LAS se bo izvajalo v obliki samoocenjevanja tekom celotnega programskega obdobja. Izvedel ga bo Vodilni partner v sodelovanju z organi LAS, ki so vključeni ali odgovorni za načrtovanje in izvajanje Strategije lokalnega razvoja in druge dejavnosti LAS. Postopek izvedbe samoocenjevanja bo potekal na sledeče načine:  
· priprava samoocenjevalnega načrta, v katerem bo LAS določil ključna področja, specifične cilje, kazalnike, merila in metode, na podlagi katerih bo izvedel samoocenjevanje,
· zbiranje podatkov in informacij o izvajanju Strategije lokalnega razvoja, doseženih rezultatih, aktivnostih in ukrepih (podatke pridobi iz lastnih evidenc, prijavnih obrazcev in vsebinskih poročil o izvedbi operacij, na podlagi zbiranja povratnih informacij s strani deležnikov, statističnih podatkov, opravljenih anket, intervjujev in terenskih obiskov lokalnih akterjev),
· analiza podatkov in njihova preučitev glede na zastavljene specifične cilje in merila (primerjava doseženih rezultatov z zastavljenimi cilji in kazalniki, identifikacija uspehov, težav, izzivov in pomanjkljivosti ter razumevanje vzrokov za dosežene rezultate),
· samoocenjevanje izvajanja Strategije lokalnega razvoja na podlagi analize podatkov in z uporabo različnih metod (npr. primerjalna analiza, SWOT analiza …),
· ugotovitve in priporočila za izboljšanje izvajanja Strategije lokalnega razvoja (ocena doseženih rezultatov, prepoznavanje uspehov in izzivov, predlagane spremembe in prilagoditve, ki bodo prispevale k učinkovitejšemu izvajanju Strategije),
· priprava poročila o samoocenjevanju in rezultatih vrednotenja, predstavitev rezultatov organom LAS, deležnikom, partnerjem, upravičencem, organoma upravljanja in tudi splošni javnosti (predstavitvene delavnice, spletna stran, socialna omrežja …),
· spremljanje in vrednotenje napredka pri izvajanju priporočil za nadaljnje načrtovanje, prilagajanje in izboljšanje izvajanja Strategije lokalnega razvoja (doseganje projektnih ciljev, uspešnost rabe obstoječih virov, nadzor in spremljanje projekta, doprinos projekta za financerje Strategije lokalnega razvoja, člane LAS, upravičence in ostale deležnike). 
Podlaga za vrednotenje bodo podatki o spremljanju in ugotovitve na podlagi participativne kvalitativne ocene, kot so vsebinska poročila o izvedbi operacij, intervjuji, delavnice, skupinske razprave in podobne aktivnosti z deležniki. Načrt vrednotenja bo omogočil sistematično načrtovanje vrednotenja skozi celotno programsko obdobje 2023-2027, prispeval k boljšemu načrtovanju po sistemu neprestanih izboljšav in povečanju uspešnosti in učinkovitosti delovanja LAS.
LAS bo sodeloval pri vzpostavitvi Sistema usklajenega izvajanja, spremljanja in vrednotenja SLR, ki ga bosta pripravila organa upravljanja za aktualno programsko obdobje na nacionalnem nivoju. Na podlagi Sistema vrednotenja SN SKP 2023–2027 bo LAS med izvajanjem Strategije in po zaključku programskega obdobja vrednotil dodano vrednost LEADER in s tem pripomogel k izboljšanju kakovosti zasnove in izvajanja strateškega načrta na nacionalni ravni. 
LAS bo organoma upravljanja in/ali imenovanim izvajalcem vrednotenja ali drugim organom, pooblaščenim za opravljanje nalog v njihovem imenu, zagotovil vse informacije, potrebne za omogočanje spremljanja in vrednotenja programa razvoja podeželja, zlasti kar zadeva izpolnjevanje opredeljenih ciljev, ukrepov in kazalnikov.
Na podlagi ugotovitev samoevalvacije lahko LAS enkrat letno na MDS CLLD predlaga spremembo Strategije lokalnega razvoja, pri čemer mora ta izhajati iz spremenjenih okoliščin na območju LAS. Spremembe morajo biti ustrezno utemeljene in naveden njihov vpliv na doseganje ciljev, zastavljenih v Strategiji lokalnega razvoja.
Teme in aktivnosti vrednotenja 

Spremljanje in vrednotenje prispeva k izboljšanju kakovosti načrtovanja ter oceni uspešnost in učinkovitost samega izvajanja SLR. Vrednotili bomo različne teme, ki bodo pokazale ustreznost, uspešnost, učinkovitost, rezultate in vplive, kot npr.:
· število uspešno izvedenih operacij glede na prijavljene operacije,
· doseženi rezultati (kazalniki) v primerjavi z načrtovanimi v SLR,
· porabljena sredstva (po zahtevkih) v primerjavi z odobrenimi sredstvi za operacije,
· kvaliteta partnerstev – vključevanje vseh treh sektorjev,
· aktivno vključeni partnerji v operacijah,
· lokalna pokritost z izvajanjem operacij, 
· vrednotenje dodane vrednosti pristopa LEADER/CLLD.

Obveščanje javnosti o rezultatih vrednotenja
Obveščanje javnosti je pomembna naloga LAS, saj gre za povečanje prepoznavnosti dosežkov v lokalnem okolju, kot tudi transparentnosti delovanja LAS. Zagotavljanje informacij o rezultatih vrednotenja je prav tako ena od pomembnih aktivnosti v sklopu informiranja in obveščanja.
Javnost, ki jo obvešča in informira LAS je: organi LAS, člani LAS, potencialni prijavitelji operacij, upravičenci operacij v izvajanju, Organa upravljanja vključenih skladov, strokovna javnost in druge LAS ter širša javnost.
2. DODANA VREDNOST PROGRAMA LEADER/CLLD 
Dodana vrednost pristopa LEADER/CLLD pomeni posebne učinke, ki jih ta pristop prinaša v primerjavi z »običajnimi« oblikami izvajanja razvojnih programov. Gre za tisto »več«, kar pristop omogoča zaradi svoje metode dela. Če na kratko strnemo, lahko glavne oblike dodane  vrednosti pristopa LEADER/CLLD strnemo v naslednje točke: 
1. Participacija lokalne skupnosti
Prebivalci, podjetniki, društva in druge lokalne organizacije aktivno sodelujejo pri oblikovanju in izvajanju strategij lokalnega razvoja. S tem se krepi občutek lastništva in odgovornosti za razvoj okolja. Tudi pri sami izvedbi projektov, se predvsem podpirajo projekti, ki povezujejo deležniki iz vseh treh sektorjev (ekonomski, socialni, javni). 
2. Povezovanje in sodelovanje
LEADER spodbuja mreženje med različnimi sektorji (kmetijski, turistični, kulturni, okoljski, socialni …) ter med javnim, zasebnim in nevladnim sektorjem. To povečuje učinkovitost rabe virov in ustvarja sinergije.
3. Inovativnost
Preizkušajo se nove ideje, pristopi ali rešitve, ki izboljšujejo kakovost življenja in spodbujajo trajnostni razvoj v lokalnem okolju.
4. Celostni pristop »od spodaj navzgor«
Strategije in projekti izhajajo iz lokalnih potreb, ne pa iz vnaprej določenih nacionalnih prioritet. To zagotavlja večjo ustreznost ukrepov za konkretne lokalne razmere. Glede na to, da je lokalno prebivalstvo aktivno vključeno že v samo pripravo Strategije lokalnega razvoja kot osnovnega strateškega dokumenta za pripravo javnih pozivov, se vsekakor pri tem zasledujejo konkretne potrebe lokalnega okolja, s tem pa tudi kvalitetno izvedeni projekti, ki v veliki meri izpolnjujejo potrebe okolja in predstavljajo veliko dodano vrednost. 
5. Krepitev lokalne identitete in socialnega kapitala
S sodelovanjem in skupnimi projekti se krepi povezanost med prebivalci, zaupanje in pripadnost prostoru.
6. Učinkovitejša raba javnih sredstev
Zaradi boljšega poznavanja lokalnih razmer in vključevanja več deležnikov se sredstva porabijo bolj ciljno in trajnostno. Pri tem pa velja omeniti, da gre prvenstveno pri projektih LEADER/CLLD za projekte nižje vrednosti sofinanciranja (do cca. 100.000 €), izplen oz. končni rezultat le-teh pa so bodisi ustvarjena delovna mesta in investicije, ki trajnostno prispevajo k razvoju lokalne skupnosti.
7. Izboljšan socialni kapital S projekti LAS krepimo lokalne mreže ,jačamo lokalno identiteto ter skrbimo za izmenjavo in sodelovanje med ljudmi in različnimi organizacijami (predvsem v sklopu partnerstev, ki se vzpostavijo v okviru projektov, spodbuja se inovativnost projektov ter skupne akcije med pogodbenimi partnerji LAS. 
8. Izboljšano upravljanje 
Dodana vrednost se nanaša na transparentnost in vključenost pri odločitvah LAS (v SLR in Pravilnikih so jasno določeni postopki upravljanja in odločanja), dobra komunikacijska orodja (objave na družbenih omrežjih, mreženje, delo na terenu …), vodenje in spremljanje projektov, boljše obvladovanje konfliktov.
Tudi v Partnerstvu LAS Zasavje v programskem obdobju do leta 2027 zasledujemo vseh 5 ukrepov, ki  so bili navedeni v Strategiji lokalnega razvoja Partnerstva LAS Zasavje za programsko obdobje 2021-2027: 
UKREP 1- Razvoj trajnostnega turizma
UKREP 2 – Spodbujanje lokalne samooskrbe s hrano, razvoj ekološkega in drugega sonaravnega kmetijstva
UKREP 3 – Spodbujanje podjetništva na podeželju, lokalnega podjetništva in ustvarjanje novih delovnih mest
UKREP 4 – Boljša kakovost življenja in krepitev lokalne skupnosti
UKREP 5 – Ohranjanje narave in varstvo narave/okolja, ohranjanje naravne dediščine 
Sredstva za sofinanciranja črpamo iz dveh skladov- Evropska kmetijskega sklada za razvoj podeželja (EKSRP sklad) in Evropskega sklada za regionalni razvoj (ESRR sklad). 
Po osnovni SLR je bilo za Podporo za izvajanje projektov predvidenih 380.302,68 € iz ESKRP in 693.476,64 € iz ESRR sklada., za Podporo za dejavnost sodelovanje in njihovo pripravo, izbranih v okviru strategije pa 189.490,47 € iz EKSRP sklada. 
V mesecu juliju 2026 smo vložili 1. spremembo SLR, ki se nanaša na prenos dela sredstev iz Podpore za dejavnost sodelovanja in njihovo pripravo, izbranih v okviru strategije na Podporo za izvajanje projektov, in sicer v višini 59.654,34 € iz naslova izvajanja projektov iz EKSRP sklada, tako, da spremenjena vrednost za izvajanje projektov znaša 439.957,02 €. 
Partnerstvo LAS Zasavje je v programskem obdobju 2021-2027 izvedlo 2 javna poziva, in sicer:
1. JAVNI POZIV IZ EKSRP SKLADA  v višini 250.000 €
	Projekt 
	Nosilci/partnerji projekta 
	Vrednost sofinanciranja po odločbi 
	Status projekta 
	Izplačilo projekta 

	Medgeneracijski pretok zdravega načina življenja 
	Vrtec Hrastnik, Društvo Sožitje Hrastnik, Peter Dolinšek s.p. 
	25.570,95 €
	Projekt se je zaključil, oddan in izplačan je bil zahtevek za izplačilo 
	25.041,42 €

	Z namiznim tenisom smo pametnejši in gibčnejši 
	Športno društvo Hrasn'k, OŠNHRajka Hrastnik, ST TECH, Miha Drobnič s.p.
	40.271,77 €
	Projekt se je zaključil in oddan ter izplačan je bil zahtevek za izplačilo 
	40.271,77 €

	Šimnovčev informacijsko izobraževalni kozolec 
	Agrosvet d.o.o., Medgeneracijsko društvo Srečno Zagorje, Vrtec Zagorje ob Savi, Krajevna skupnost Tirna 
	43.221,11 €
	Projekt se je izvedel in zahtevek za izplačilo je bil izplačan. 
	 42.129,29 €

	Gasilska dediščina za prihodnost 
	PGD Kotredež, VDC Zasavje, Youth Works, Maja Drobne s.p. 
	49.442,70 €
	Projekt se še izvaja, zaključek predviden v septembru 2026 
	 

	Podkum stopimo skupaj 
	Krajevna skupnost Podkum, Lojze Čop s.p., Kulturno društvo Podkum, Društvo kmečkih deklet in žena Podkum 
	10.180,97 €
	Projekt se je zaključil in oddan ter izplačan je bil zahtevek za izplačilo 
	10.180,97 €

	Dom priložnosti za skupnost 
	Mladinski center Zagorje ob Savi, Stanovanjsko podjetje Zagorje ob Savi d.o.o., Društvo prijateljev mladine Zagorje ob Savi, VDC Zasavje 
	48.339,12 €
	Projekt se je izvedel in oddan je bil zahtevek za izplačilo 
	 Oddan in izplačan zahtevek za predplačilo v višini 13.990,17 €



Projekti, ki so se izvedli v programskem obdobju 2021-2027  so prispevali k naslednjim ukrepom: 
Ukrep 1 – Razvoj trajnostnega turizma 
Projekt Šimnovčev informacijsko izobraževalni kozolec – prenova kozolca/toplerja v nočitveno kapaciteto – spanje na seniku, z urejenim odvajanjem fekalnih in meterornih voda z izgradnjo male komunalne čistilne naprave. Prenovljeni kozolec bo postal informacijo izobraževalni objekt, namenjen otrokom, učencem osnovnih šol, medgeneracijskim skupinam za druženje, organizacijo izobraževanj, seminarjev …Prenovljeni kozolec bo nudil nastanitev za krajši čas, spanje na seniku, sodobno opremljena kuhinja bo nudila pripravo ekološko pridelane hrane okoliških kmetij. V sklopu projekta so se izvedli delovni tabori za vrtce in šole ter delavnice za pripravo domačega kruha. 
Kazalnik: Okoljska in podnebna uspešnost zaradi naložb na podeželju: število operacij, ki prispevajo k ciljem na področju okoljske trajnosti, ter doseganje blaženja podnebnih sprememb in prilagajanje nanje na podeželju -1 projekt. 
Projekt Gasilska dediščina za prihodnost – ureditev in vzpostavitev dveh apartmajev v prostorih PGD Kotredež, zbiranje regijskih gasilskih zgodb za pripravo zgodb za apartmaje in tematske team- buildinge, vsebinska zasnova 5 team-building programov.
Kazalnik:  Okoljska in podnebna uspešnost zaradi naložb na podeželju: število operacij, ki prispevajo k ciljem na področju okoljske trajnosti, ter doseganje blaženja podnebnih sprememb in prilagajanje nanje na podeželju -2 tematska apartmaja. 
Kazalnik: Rast in delovna mesta na podeželju: nova delovna mesta, ki prejemajo podporo v okviru projektov SKP- 1 nova zaposlitev v PGD Kotredež- skrb za trženje apartmajev (recepcija, sprejem gostov, čiščenje apartmajev, trženje in promocija, sodelovanje z lokalnim okoljem, sodelovanje s turističnimi partnerji v regiji …). 
Ukrep 4 – Boljša kakovost življenja in krepitev lokalne skupnosti 
Projekt Medgeneracijski pretok zdravega načina življenja – nakup igral v Enoti Dolinca, izvedba delavnice Pripreva zdrave prehrane, krepitev zdravja vsaj enkrat na dan (minuta za gib), promocija gibanja na delovnem mestu ter gibanja, pohodov in sprehodov v naravi, predstavitev zgodb lesa preko glasbenih in likovnih delavnic, simbolična posaditev hrasta in želodov, ki bodo vzkalili. 
Kazalniki: Spodbujanje socialne vključenosti – števila oseb, zajetih v projekte socialnega vključevanja, ki prejemajo podporo – 174 oseb.
Projekt Pozitiven vpliv namiznega tenisa na psihofizične in motorične sposobnosti ranljivih skupin – nakup opreme za prenovo športne dvorane OŠ NHRajka Hrastnik (akustika, svetlobna ureditev, ozvočenje), nakup pritiskovne plošče za vodene vadbe namiznega tenisa za ranljive skupine, nakup opreme za vodene vadbe namiznega tenisa za ranljive skupine.
Kazalniki: Spodbujanje socialne vključenosti – števila oseb, zajetih v projekte socialnega vključevanja, ki prejemajo podporo – 115 oseb.
Projekt Podkum stopimo skupaj! – nakup in namestitev 6 defibrilatorjev v KS Podkum, izvedba delavnic: Darovi narave za zdrave obroke, Gibanje v vodi – skrb za zdravje kmečkih žena, Zasavske jedi, Kulinarični tečaj zdrave prehrane, Izvedba usposabljanja prve pomoči za splošno populacijo, Izvedba pohoda – preživet čas v naravi in gibalne vaje. 
[bookmark: _Hlk235512107]Kazalnik: Spodbujanje socialne vključenosti – števila oseb, zajetih v projekte socialnega vključevanja, ki prejemajo podporo – 75 oseb. 
Projekt Dom priložnosti za skupnost – prenovljeno stanovanje, pripravljeno za bivanje, predvsem prostovoljcev pri izmenjavi (tri sobe za bivanje, skupnostna kuhinja in skupne sanitarije), izvedba 1 izobraževalnega modula, ki bo usposobil prostovoljce za delo z ranljivimi skupinami, povečana usposobljenost prostovoljcev za delovanje v podporo ranljivim ciljnim skupinam. 
Kazalnik: Spodbujanje socialne vključenosti – števila oseb, zajetih v projekte socialnega vključevanja, ki prejemajo podporo- 272 oseb. 

2. JAVNI POZIV IZ ESRR SKLADA v višini 350.000 €
	Projekt 
	Nosilci/partnerji projekta 
	Vrednost sofinanciranja po odločbi 
	Status projekta 
	Izplačilo projekta 

	Ana Dimnik – preteklost okusa, prihodnost Zasavja  
	Novak Boris s.p., Zasavski muzej Trbovlje, Društvo diabetikov Zagorje ob Savi  
	21.806,40 €
	Oddana je bila vloga  v končno potrditev na MKRR
	

	Investicija v digitalni in izobraževalni razvoj kamnoseške dejavnosti v Zasavju  
	Kamnoseštvo Šergan d.o.o, Srednja tehniška in poklicna šola Trbovlje 
	49.853,65 €
	Projekt se še izvaja, podpisana je bila Pogodba o sofinanciranju 
	

	Zasavski okusi na kolesih  
	AGM NEMC d.o.o., Javni zavod za kulturo, šport, mladino in turizem Hrastnik  
	50.000 €
	Projekt se še izvaja, podpisana je bila Pogodba o sofinanciranju
	

	Razvoj trajnostnih turističnih produktov za zdravo in aktivno življenje  
	Zavod za mladino, šport in turizem Trbovlje, Blokada Jure Saviozzi s.p., Občina Trbovlje, Turistično društvo Trbovlje, Turistično razvojno društvo krajinski park Kum Dobovec  
	36.838,90 €
	Oddana je bila vloga  v končno potrditev na MKRR
	 

	Rudarstvo v skodelici kave  
	Škis Bar, Iztok Logar s.p., Javni zavod za kulturo, šport, mladino in turizem Hrastnik, Slaščičarski atelje Matejka, Mateja Audič s.p., Čebelarsko društvo Hrastnik  
	41.565,19 €
	Projekt se še izvaja, podpisana je bila Pogodba o sofinanciranju
	

	L.E.N.C.A.- učni poligon za ohranjanje narave  
	EKO KROG, Osnovna šola Ivana Skvarče Zagorje ob Savi  
	49.958,40 €
	Oddana je bila vloga  v končno potrditev na MKRR
	 

	Hostel Mlakar – od rudnika do doma  
	Občina Hrastnik, Društvo rudarska godba Hrastnik, Zavod za multumedijo, izobraževanje, usposabljanje, kulturo in informiranje s področja sodobnih znanja Hrastnik 
	49.999,95 €
	Projekt se še izvaja, podpisana je bila Pogodba o sofinanciranju
	 

	Skrivnosti zelišč  
	Društvo skupina proizvajalcev ekološkega sadja, Društvo za zdravilne rastline Zasavje, Nina Stritar s.p.  
	48.339,12 €
	Oddana je bila vloga  v končno potrditev na MKRR
	 



Projekti, ki so se izvedli v programskem obdobju 2021-2027  so prispevali k naslednjim ukrepov: 
Ukrep 1 – Razvoj trajnostnega turizma 
Projekt Zasavski okusi na kolesih – nakup vozila za promocijo zasavske kulinarike in produkta »Štručke Knap«, organizacija delavnic za mlade za prenos znanj, izvedba promocijskega dogodka Zasavski okusi na kolesih, izdaja knjige na temo življenja rudarjev, ustvarjeno novo delovno mesto natakar.
Kazalnik: Število podprtih oz. vzpostavljenih zaposlitev/mrež/dogodkov/produktov, ki so namenjeni spodbujanju lokalnega podjetništva (razen nosilcev dejavnosti na kmetiji)- 1 novo delovno mesto natakar.
Kazalnik: Število podprtih lokalnih turističnih prireditev/produktov/storitev/programov/modelov/publikacij -  3 (nov produkt štručka Knap, knjiga na temo življenja rudarjev, promocijski dogodek Zasavski okusi na kolesih). 
Projekt Razvoj trajnostnih turističnih produktov za zdravo in aktivno življenje – organizacija sejma z vključitvijo lokalnih ponudnikov, izvedba zaključnega dogodka z ekološkim konceptom, priprava in tisk zemljevida, nakup električnih gorskih koles z opremo ter vzpostavitev sistema izposoje, izvedba kolesarskih dogodkov, namestitev polnilnic za kolesa in servisnega stojala, izdelava turističnega promocijskega filma, izvedba terapije v naravi, organizacija pohoda po Krajinskem parku Kum, priprava promocijskega materiala za učno pot in pohod po Krajinskem parku Kum. 
Kazalnik: Število podprtih lokalnih turističnih prireditev/produktov/storitev/programov/modelov/publikacij – 8.
Kazalnik: Število inovativnih partnerstev/programov za oblikovanje mreže storitev za spodbujanje ukrepov aktivnega staranja in vključevanje drugih ranljivih skupin – 1 partnerstvo 5 partnerjev iz različnih sektorjev. 
Projekt Rudarstvo v skodelici kave – celotna prenova gostinskega lokala z uvedbo nove, inovativne gostinske ponudbe, nakup opreme za pripravo peke piškotov kuolmi, nakup računalnika, projektorja, stojala, platna za izvedbo izobraževalnih in promocijskih aktivnosti o pomenu čebel, medu in medenih izdelkov, nakup skodelic za strežbo rudarske kave divke.
Kazalnik: Število podprtih lokalnih turističnih prireditev/produktov/storitev/programov/publikacij – 2. 
Projekt Hostel Mlakar – od rudnika do doma – obnovitev dela spomeniško zaščitenega objekta in vzpostavljena nova nastanitvena enota, ureditev okolice objekta in izboljšana turistična infrastruktura, izvedba delavnice na temo rudarstva z vključenimi ranljivimi skupinami, izvedba video-promocije nastalega turističnega produkta, izvedba delavnice z naslovom Od rudnika do doma in nazaj.
Kazalnik: Število podprtih dejavnosti/dogodkov/produktov/objektov, ki so namenjeni varovanju naravne in kulturne dediščine – 1 (obnova in ohranitev spomeniško zaščitenega rudarskega stanovanja).
Kazalnik: Število podprtih lokalnih turističnih prireditev/produktov/storitev/programov/modelov/publikacij – 1 (nova turistična storitev – Hostel Mlakar kot nova nastanitvena kapaciteta). 

Ukrep 3 – Spodbujanje podjetništva na podeželju, lokalnega podjetništva in ustvarjanje novih delovnih mest 
Projekt Investicija v digitalni in izobraževalni razvoj kamnoseške dejavnosti v Zasavju – nakup in montaža novega CNC stroja, zaposlitev CNC operaterja, skupne delavnice za dijake STPŠ za testiranje 3D obdelanih površin in prikaz uporabe CNC programiranja za večji in manjši stroj. 
Kazalnik: Število podprtih oz. vzpostavljenih zaposlitev/mrež/dogodkov/produktov, ki so namenjeni spodbujanju lokalnega podjetništva (razen nosilcev dejavnosti na kmetiji) – 1 zaposlitev na delovnem mestu CNC operaterja. 
Kazalni: Število izvedenih programov/delavnic/prireditev/dogodkov/usposabljanj, namenjenih za socialno vključenost starejših, mladih in drugih ranljivih skupin – izvedeni 2 učni delavnici za dijake STPŠ. 
Projekt Skrivnosti zelišč – nakup dveh rotacijskih evaporatorjev in opreme za pridelavo tinktur, nakup destilatorja za eterična olja in hidrolate, izvedba usposabljanj za uporabo te opreme, objava promocijskih prispevkov na spletnih medijih in družbenih omrežjih, predstavitev novih Zasavskih pridobitev, delavnice za mlade, osnovnošolce in druge ciljne skupine.
Kazalnik: Število izvedenih programov/delavnic/prireditev/dogodkov/usposabljanj/izobraževanj, namenjenih za socialno vključenost starejših, mladih in drugih ranljivih skupin – 12 (10 delavnic in 2 usposabljanji za uporabo obeh setov naprav).  
Ukrep 4 – Boljša kakovost življenja in krepitev lokalne skupnosti 
Projekt Ana Dimnik – preteklost okusa, prihodnost Zasavja -pregled in digitalizacija gradiva v spominski sobi o Ani Dimnik, pregled zasavskih receptov in popis idej za izvedbo delavnic in pripravo menijev v času Ane Dimnik, promocija in organizacija 6 vinskih večerov s preizkušanjem novih menijev kulinarike Ane Dimnik, oblikovanje tradicionalne zgodovinsko-kulinarične prireditve z otvoritvijo prenovljene spominske sobe. 
Kazalnik: Število izvedenih programov/delavnice/prireditev/dogodkov/usposabljanj/izobraževanj, namenjenih za socialno vključenost starejših, mladih in drugih ranljivih skupin – 50 oseb vključenih v te aktivnosti. 
Ukrep 5 – Ohranjanje narave in varstvo narave/okolja, ohranjanje naravne dediščine 
Projekt L.E.N.C.A. – učni poligon za ohranjanje narave – načrt in izvedba učne poti ter učnih točk, izvedba ukrepov (vzpostavitev mlake, zasaditev visokodebelnih sadnih vrst, namestitev gnezdilnic za ptice, netopirje, hotele za divje opraševalce …), priprava naravovarstvenih besedil, izvedba izobraževalnih delavnic v učilnici v naravi, zbiranje idej za izobraževalne vsebine, didaktične in interpretativne pripomočke, preizkus vsebin in orodij na učnem poligonu z učenci.
Kazalnik: Število podprtih dejavnosti/dogodkov/produktov/objektov, ki so namenjeni varovanju naravne in kulturne dediščine – 1 novo vzpostavljena učna pot. 
V programskem obdobju 2021-2027 trenutno izvajamo dva projekta sodelovanja, in sicer oba iz EKSRP sklada:
1. PROJEKT SODELOVANJA LAS LESENA DOBA 
Projekt sodelovanja Lesena doba poteka v sodelovanju s še LAS Srce Slovenije in LAS Po poteh dediščine od Turjaka do Kolpe. 
Sam projekt vsebuje sledeče aktivnosti:
· Vodenje in koordinacija projekta,
· Identifikacija lastnikov gozdov, podjetnikov in dobrih praks povezovanja,
· Lokalni posveti,
· Ogled in prenos primerov dobrih praks,
· Nacionalna konferenca,
· Promocija.
Projekt se izvaja v dveh fazah, in sicer od 6.3.2026 – 30.11.2027. Višina sofinanciranja znaša 47.766,78 €. 
Projekt pripeva k naslednjim kazalnikom:
R.27: Okolja ali podnebna uspešnost zaradi naložb na podeželju: število operacij, ki prispevajo k ciljem na področju okoljske trajnosti, ter doseganje blaženja podnebnih sprememb in prilagajanje nanje na podeželju – 1 projekt. 
R.42Spodbujanje socialne vključenosti: število oseb, zajetih v projekte socialnega vključevanja, ki prejemajo podporo – 20 oseb (mlade ter ženske na podeželju in v urbanih okoljih). 
Spodaj so predstavljene ciljne vrednosti kazalnikov na dan 31.12.2029 ter vrednosti kazalnika na presečni datum 30.6.2026. 
	


Ukrep
(vpišite)
	Kazalnik
 
	


Sklad
	Dosežena vrednost kazalnika na dan 31. 12. 2025 za EKSRP/31. 12. 2024 za ESRR
	Ciljna vrednost kazalnika na dan 31. 12. 2029
	

Dosežena vrednost na 30.6.2026

	UKREP 1, 2, 3, 5

	R.27 Okoljska ali podnebna uspešnost zaradi naložb na podeželju: število operacij, ki prispevajo k ciljem na področju okoljske trajnosti, ter doseganje blaženja podnebnih sprememb in prilagajanja nanje na podeželju
	EKSRP
	0
	2
	

2


	UKREP 1, 2, 3
	R.37 Rast in delovna mesta na podeželju: nova delovna mesta, ki prejemajo podporo v okviru projektov SKP
	EKSRP
	0
	1
	

1

	UKREP 1,2, 3

	[bookmark: _Hlk236813951]R.39 Razvoj podeželskega gospodarstva: število podeželskih podjetij, vključno s podjetji na področju biogospodarstva, razvitih s podporo v okviru SKP
	EKSRP
	0
	1
	

	UKREP 4 
	R.42 Spodbujanje socialne vključenosti: število oseb, zajetih v projekte socialnega vključevanja, ki prejemajo podporo
	EKSRP
	0
	300
	

              636

	UKREP 1, 3


	Število podprtih oziroma vzpostavljenih zaposlitev/mrež/dogodkov/produktov, ki so namenjeni spodbujanju lokalnega podjetništva (razen nosilcev dejavnosti na kmetiji)
	ESRR
	0
	2
	


2

	UKREP 1
	Število podprtih lokalnih turističnih prireditev/produktov/storitev/programov/modelov/publikacij
	ESRR
	0
	8
	 
12

	UKREP 1, 5
	Število podprtih dejavnosti/dogodkov/produktov/objektov, ki so namenjeni varovanju naravne in kulturne dediščine
	ESRR
	0
	5
	 

2

	UKREP 4
	Površina prenovljenih/obnovljenih javnih površin za skupno uporabo
	ESRR
	0
	300 m2
	

	UKREP 1, 2, 4, 5

	Število izobraževanj/usposabljanj/programov/produktov, ki so namenjeni varovanju okolja in zdravja ter ozaveščanju lokalnega prebivalstva za izboljševanje stanja okolja in zdravja
	ESRR
	0
	5
	

	UKREP 1, 2,  4


	Število inovativnih partnerstev/programov/mrež za spodbujanje in oblikovanje zdravega in aktivnega življenjskega sloga
	ESRR
	0
	1
	

3

	UKREP 3, 4


	Število izvedenih programov/delavnic/prireditev/dogodkov/usposabljanj/izobraževanj, namenjenih za socialno vključenost starejših, mladih in drugih ranljivih skupin
	ESRR
	0
	5
	


24


Iz zgornje tabele je razvidno, da smo že določene kazalnike, ki so navedeni v Strategiji lokalnega razvoja Partnerstva LAS Zasavje dosegli, predvsem vzpostavitve novih delovnih mest, tako pri EKSRP kot ESRR skladu. Prav tako smo že krepko presegli kazalnik socialne vključenosti pri EKSRP skladu. Pri EKSRP skladu je ostal neizpolnjen kazalnik »število podeželskih podjetij, vključno s podjetji na področju biogospodarstva, razvitih s podporo v okviru SKP«, ki ga bomo skušali doseči z naslednjim Javnim pozivom. Pri ESRR skladu pa je potrebno podpreti projekte, ki bodo prispevali k številu podprtih dejavnosti/dogodkov/produktov/objektov, ki so namenjeni varovanju naravne in kulturne dediščine, projekte, ki bodo vključevali prenovljene oz. obnovljene površine za skupno uporabo ter projekte, katerih del bodo tudi aktivnosti -  izobraževanja/usposabljanja/programi/produkti, ki so namenjeni varovanju okolja in zdravja ter ozaveščanju lokalnega prebivalstva za izboljševanje stanja okolja in zdravja. 
3.  VREDNOTENJE PROGRAMA LEADER/CLLD ZA POGODBENE PARTNERJE LAS
28.7.2026 smo vsem pogodbenim partnerjem poslali anketo glede vrednotenja Strategije lokalnega razvoja Partnerstva LAS Zasavje in dodane vrednosti programa LEADER/CLLD v programskem obdobju 2021-2027. Anketa, ki je sestavni del tega poročila, je vsebovala 15 vprašanj (14 zaprtega in 1 odprtega tipa).  Odprta za izpolnjevanje je bila do 31.8.2026.
Anketa je bila poslana 66 pogodbenim partnerjem Partnerstva LAS Zasavje, izpolnilo jo je 17, kar predstavlja 25,7 %. 
Analiza vprašalnika za člane LAS – pogodbene partnerje
*Statistični izpis vsebuje 18 odgovorov, vendar je v sistemu 1KA navedeno opozorilo, da je med njimi tudi en testni vnos, sedaj se upošteva v analizi, ker ni bil izločen.. 
Q1: Sektor
Na vprašanje o sektorski pripadnosti je odgovorilo 17 od 18 sodelujočih, ena oseba sektorja ni navedla.
	Sektor
	Število
	Delež med veljavnimi odgovori

	Ekonomski sektor
	8
	47 %

	Javni sektor
	7
	41 %

	Socialni sektor
	1
	6 %

	Občina
	1
	6 %


Med sodelujočimi so skoraj enakovredno zastopani predstavniki ekonomskega in javnega sektorja, medtem ko sta socialni sektor in občina zastopana z enim predstavnikom. Vzorec tako omogoča predvsem vpogled v izkušnje ekonomskega in javnega sektorja.



Q2: Katera trditev najbolje opiše vašo vlogo v članstvu LAS?
	Vloga v članstvu LAS
	Število
	Delež

	Podpiramo lokalno povezovanje in sodelovanje, spremljamo aktivnosti LAS, občasno se jih udeležimo
	8
	44 %

	Povezujemo lokalne akterje, sodelujemo in pomagamo pri izvedbi lokalnih dogodkov LAS, nismo pa še izvajali projektov LEADER/CLLD
	2
	11 %

	Aktivno oblikujemo lokalna partnerstva ter sodelujemo pri pripravi in izvedbi projektov LEADER/CLLD
	8
	44 %


Članstvo sestavljata dve približno enako veliki skupini: bolj podporno oziroma občasno vključeni člani ter aktivni člani, ki sodelujejo pri oblikovanju partnerstev in izvajanju projektov. Manjši del članov sodeluje predvsem pri povezovanju akterjev in lokalnih dogodkih, vendar še nima izkušenj z izvajanjem projektov LEADER/CLLD.
To kaže na različno intenzivnost članstva in s tem na priložnost, da se bolj podporno vključene člane postopoma aktivira tudi pri oblikovanju projektov in partnerstev.

Q3: Kako vam sodelovanje v LAS Zasavje koristi pri vašem delu?
	Korist sodelovanja
	Povprečna ocena
	Oceni 4 in 5

	Kot vir idej za lasten razvoj
	4,2
	15 oziroma 83 %

	Možnost sodelovati pri razvoju lokalnega območja oziroma skupnosti
	4,6
	18 oziroma 100 %

	Možnost razvijanja novih partnerstev z akterji iz različnih sektorjev lokalno ali širše
	4,5
	18 oziroma 100 %

	Možnost spoznavanja dobrih praks iz drugih okolij
	4,5
	17 oziroma 94 %


Člani največjo korist sodelovanja v LAS prepoznavajo v možnosti neposrednega sodelovanja pri razvoju lokalnega območja, razvijanju novih partnerstev in spoznavanju dobrih praks.
Nekoliko nižje, vendar še vedno zelo dobro, je ocenjena korist LAS kot vira idej za lasten razvoj. Rezultati kažejo, da člani LAS ne dojemajo le kot vira financiranja, temveč predvsem kot prostor povezovanja, sodelovanja, učenja in skupnega lokalnega razvoja.




Q4: Kakšno je sodelovanje med člani LAS Zasavje?
	Trditev
	Povprečna ocena

	Z drugimi člani LAS je enostavno vzpostaviti stik
	4,2

	Sodelovanje med nami je odprto in sodelovalno
	4,3


Pri obeh trditvah ni bilo negativnih ocen. Po 83 % sodelujočih se strinja ali popolnoma strinja, da je stik z drugimi člani enostavno vzpostaviti in da je sodelovanje odprto.
Rezultati kažejo na dobro dostopnost članov in pozitivno sodelovalno klimo. Približno šestina sodelujočih je ostala neopredeljena, kar je lahko povezano z manj aktivnim ali manj pogostim sodelovanjem dela članstva.
Q5: Kakšna je medsebojna podpora med člani LAS Zasavje?
	Trditev
	Povprečna ocena

	Člani LAS so pripravljeni deliti svoje znanje in izkušnje
	4,1

	Informacije, ki jih delijo člani LAS, so zanesljive
	4,2

	Zaupanje med člani LAS se krepi
	4,2


Medsebojna podpora je ocenjena zelo pozitivno. Velika večina članov zaznava zanesljivo izmenjavo informacij, krepitev zaupanja ter pripravljenost za deljenje znanja in izkušenj.
Nekoliko nižja ocena pripravljenosti za deljenje znanja kaže, da je na tem področju še nekaj prostora za izboljšanje. Ena oseba se s trditvijo ni strinjala, ena pa je ostala neopredeljena. Smiselno bi bilo dodatno spodbujati organizirano izmenjavo izkušenj, predstavitve dobrih praks in medsebojno pomoč med člani.

Q6: Kako vas podpira vodilni partner LAS Zasavje?
	Trditev
	Povprečna ocena
	Najvišja ocena 5

	Vodilni partner LAS deluje povezovalno in vključujoče
	4,6
	13 oziroma 72 %

	Vodilni partner LAS ustrezno deli svoje znanje in izkušnje
	4,7
	13 oziroma 72 %

	Vodilni partner LAS zagotavlja ustrezno podporo članom LAS
	4,8
	14 oziroma 78 %


Podpora vodilnega partnerja je eden najbolje ocenjenih sklopov vprašalnika. Vsi sodelujoči se pri deljenju znanja in zagotavljanju podpore strinjajo ali popolnoma strinjajo s trditvama.
Člani vodilnega partnerja prepoznavajo kot strokovnega, podpornega, povezovalnega in vključujočega. Najvišje je ocenjena konkretna podpora članom, kar potrjuje osrednjo vlogo vodilnega partnerja pri delovanju LAS.



Q7: V kolikšni meri zaupate delu …
	Organ oziroma funkcija
	Povprečna ocena

	Vodilnega partnerja LAS
	4,7

	Upravnega odbora LAS
	4,5

	Nadzornega odbora LAS
	4,5

	Predsednika oziroma predsednice LAS
	4,4


Zaupanje v delo vseh organov in funkcij LAS je visoko, najvišje pa je zaupanje v vodilnega partnerja.
Pri predsedniku oziroma predsednici LAS je 17 oseb izbralo oceno 4 ali 5, ena oseba pa oceno 1. Zaradi anonimnosti razlogov za to odstopanje ni mogoče ugotoviti. Ker gre za osamljen odgovor, ne spreminja splošno pozitivne slike, kaže pa, da izkušnje oziroma zaznave članov niso povsem enotne.

Q8: Kako je LAS Zasavje prispevala h …
	Področje prispevka
	Povprečna ocena

	Ohranjanju naravne in kulturne dediščine
	4,6

	Izboljšanju prepoznavnosti in privlačnosti območja za obiskovalce in turiste
	4,5

	Krepitvi lokalne identitete in zavedanja o posebnostih in vrednotah območja LAS
	4,4

	Krepitvi ustvarjalnosti in inovativnosti
	4,4

	Izboljšanju lokalne ponudbe proizvodov in storitev
	4,4

	Krepitvi pripadnosti skupnosti
	4,3

	Izboljšanju infrastrukture na podeželju
	4,3



Člani prispevek LAS k razvoju območja ocenjujejo zelo pozitivno. Najbolj je prepoznan prispevek k ohranjanju naravne in kulturne dediščine ter povečanju prepoznavnosti in turistične privlačnosti območja.
Pri izboljšanju lokalne ponudbe in podeželske infrastrukture se poleg visokih ocen pojavi tudi po ena najnižja ocena. To kaže, da učinki LAS morda niso enako vidni ali neposredno zaznani v vseh delih območja oziroma med vsemi člani.
Q9: Kako dobro so v LAS in izvedenih projektih obravnavane naslednje skupine?
	Ciljna skupina
	Povprečna ocena
	Oceni dobro ali odlično

	Ženske
	4,3
	17 oziroma 94 %

	Starejši
	4,3
	16 oziroma 89 %

	Mladi
	4,1
	15 oziroma 83 %

	Tujci oziroma priseljenci
	3,4
	7 oziroma 39 %



Najbolje je ocenjena obravnava žensk in starejših, pozitivno tudi mladih. Pri tujcih oziroma priseljencih je slika manj jasna:
1. 8 oseb oziroma 44 % se ni moglo opredeliti,
1. 3 osebe oziroma 17 % so obravnavo ocenile kot slabo,
1. 7 oseb oziroma 39 % kot dobro ali odlično.
Rezultat ne pomeni nujno, da so tujci in priseljenci obravnavani neustrezno. Predvsem kaže, da je njihovo vključevanje članom manj poznano ali manj vidno. To je področje, pri katerem bi bilo smiselno preveriti dejansko vključenost skupine ter bolje predstaviti morebitne obstoječe aktivnosti.

Q10: Ocenite delovanje skupščine LAS
	Trditev
	Povprečna ocena

	Kot član LAS se sej skupščine redno udeležujemo
	4,3

	Na skupščini LAS se spodbuja odprta razprava
	4,5

	Kot član LAS se aktivno vključujemo v razpravo, dajemo pobude in predloge
	4,1

	Morebitna nesoglasja ali konflikti se ustrezno rešujejo
	4,5

	Za odločanje imamo na razpolago pravočasne in zadostne informacije
	4,6


Delovanje skupščine je ocenjeno zelo dobro. Najvišje je ocenjena pravočasna in zadostna informiranost članov, sledita odprtost razprave in ustrezno reševanje nesoglasij.
Relativno najnižja je ocena aktivnega vključevanja članov v razpravo ter podajanja pobud in predlogov. Pet oseb oziroma 28 % je pri tej trditvi ostalo neopredeljenih. To se povezuje z ugotovitvijo iz Q2, da del članstva aktivnosti predvsem spremlja in se jih udeležuje le občasno.
Pri trditvi o spodbujanju odprte razprave je odgovorilo 17 oseb, ena oseba pa odgovora ni podala.

Q11: Ali ste sodelovali v procesu priprave strategije lokalnega razvoja (SLR) vaše LAS?
1. da: 11 oseb oziroma 61 %,
1. ne: 6 oseb oziroma 33 %,
1. ne vem: 1 oseba oziroma 6 %.
Večina sodelujočih je bila vključena v pripravo SLR, vendar tretjina v procesu ni sodelovala. Rezultat kaže na razmeroma široko, vendar ne celovito vključevanje članstva.
Q12: Če ste sodelovali, kako vključujoč je bil proces priprave SLR?
V statističnem izpisu je pri tem vprašanju prikazanih 17 odgovorov, čeprav je pri Q11 sodelovanje v pripravi SLR potrdilo samo 11 oseb. Zato rezultatov ni mogoče razlagati izključno kot oceno dejanskih udeležencev procesa.
Med 17 prikazanimi odgovori:
1. 7 oseb oziroma 41 % je proces ocenilo kot vključujoč,
1. 4 osebe oziroma 24 % kot zelo vključujoč,
1. 6 oseb oziroma 35 % procesa ni moglo oceniti,
1. nihče ga ni ocenil kot ne-vključujočega,
1. povprečna ocena znaša 3,9.
65% je ocenilo proces vključujoč. Med tistimi, ki so proces lahko ocenili, je zaznava vključevanja pozitivna. Visok delež neopredeljenih je verjetno povezan tudi z osebami, ki pri pripravi SLR niso sodelovale.

Q13: Kako dobro poznate cilje in ukrepe SLR?
1. 14 oseb oziroma 78 % jih dobro pozna,
1. 2 osebi oziroma 11 % jih zelo dobro poznata,
1. 1 oseba oziroma 6 % jih ne pozna,
1. 1 oseba oziroma 6 % se ni mogla opredeliti,
1. povprečna ocena znaša 3,9.
Skupaj 89 % sodelujočih cilje in ukrepe SLR pozna dobro ali zelo dobro. Kljub temu je delež tistih, ki jih poznajo zelo dobro, razmeroma majhen. Smiselna bi bila nadaljnja kratka in praktična predstavitev ciljev SLR ter njihove povezave z aktualnimi projekti in možnostmi sodelovanja članov.

Q14: V kolikšni meri ste kot član LAS izboljšali sposobnosti za …
	Področje sposobnosti
	Povprečna ocena

	Prenos znanj, idej in praks iz drugih okolij na območje LAS
	4,3

	Povezovanje lokalnih akterjev in usklajevanje interesov različnih sektorjev
	4,2

	Pripravo in izvajanje partnerskih projektov
	4,1

	Razvoj modelov upravljanja skupnih produktov
	3,8


Članstvo v LAS je po oceni sodelujočih najbolj prispevalo k prenosu znanj in dobrih praks ter povezovanju lokalnih akterjev.
Največ prostora za nadaljnjo krepitev sposobnosti se kaže pri razvoju modelov upravljanja skupnih produktov. Pet oseb oziroma 28 % pri tem ni zaznalo jasnega napredka oziroma se ni moglo opredeliti, samo dve osebi pa sta izbrali najvišjo oceno. To je lahko pomembna tema za prihodnja usposabljanja in skupne razvojne aktivnosti.

Q15: Katere načine najpogosteje uporabljate za dostop do informacij o LAS?
Možnih je bilo več odgovorov.
	Informacijski kanal
	Število članov
	Delež članov

	Spletna stran LAS
	17
	94 %

	Družbena omrežja
	4
	22 %

	Lokalni mediji
	2
	11 %

	Spletne strani občin
	1
	6 %

	Drugo – telefonski klic
	1
	6 %


Spletna stran LAS je izrazito prevladujoč informacijski kanal. Drugi kanali imajo bistveno manjšo vlogo.
To potrjuje pomen rednega posodabljanja spletne strani, hkrati pa kaže priložnost za okrepitev komuniciranja prek družbenih omrežij, občinskih spletnih strani in lokalnih medijev, s čimer bi informacije lahko dosegle širši krog članov in javnosti.

Q16: V kolikšni meri so LAS in njeni člani v javnosti prepoznani kot spodbujevalci lokalnega razvoja?
1. 3 osebe oziroma 17 % se zelo strinjajo,
1. 11 oseb oziroma 61 % se strinja,
1. 3 osebe oziroma 17 % se niso mogle opredeliti,
1. 1 oseba oziroma 6 % se ne strinja,
1. povprečna ocena znaša 3,9.

Skupno 78 % sodelujočih meni, da so LAS in njeni člani v javnosti prepoznani kot spodbujevalci lokalnega razvoja. Ocena je zelo pozitivna, vendar nekoliko nižja od ocen notranjega delovanja in podpore vodilnega partnerja.
Rezultat nakazuje, da je delovanje LAS znotraj članstva dobro prepoznano, nekoliko več prostora pa obstaja pri širši javni prepoznavnosti LAS, članov in konkretnih učinkov projektov.



Q17: Bi nam želeli še kaj sporočiti ali predlagati?
Odprti odgovor so podale 3 osebe, od katerih sta bila dva odgovora vsebinska:
1. pohvala dosedanjemu delu in spodbuda za nadaljevanje;
1. poudarek, da je LAS pomemben dejavnik razvoja podeželja, zato je treba zagotoviti sredstva tudi v naslednjem programskem obdobju 2028–2034.
Tretja oseba je navedla, da nima dodatnega predloga.

Skupni povzetek
Rezultati kažejo zelo pozitivno oceno delovanja LAS Zasavje. Člani največjo vrednost članstva prepoznavajo v možnosti sodelovanja pri razvoju lokalnega območja, oblikovanju novih partnerstev ter spoznavanju in prenosu dobrih praks.
Posebej visoko je ocenjen vodilni partner LAS, ki ga člani dojemajo kot strokovnega, povezovalnega in vključujočega. Njegova podpora članom je ocenjena s povprečno oceno 4,8, zaupanje v njegovo delo pa s 4,7. Visoko je tudi zaupanje v druge organe LAS.
Sodelovanje med člani je odprto, informacije so večinoma ocenjene kot zanesljive, zaupanje med člani pa se krepi. Nekaj prostora za izboljšanje se kaže pri bolj aktivnem deljenju znanja, vključevanju vseh članov v razprave ter spodbujanju konkretnih pobud in predlogov.
Prispevek LAS k razvoju območja je prepoznan predvsem pri ohranjanju naravne in kulturne dediščine, povečanju prepoznavnosti in turistične privlačnosti območja ter krepitvi lokalne identitete. Manj jasno je zaznano vključevanje tujcev in priseljencev.
Večina članov dobro pozna cilje in ukrepe SLR, proces njene priprave pa je med tistimi, ki so ga lahko ocenili, prepoznan kot vključujoč. Največ možnosti za dodatno krepitev sposobnosti članov se kaže pri razvoju in upravljanju skupnih produktov.
Za obveščanje je skoraj v celoti ključna spletna stran LAS. Širitev komuniciranja prek družbenih omrežij, občin in lokalnih medijev bi lahko dodatno povečala prepoznavnost LAS kot spodbujevalca lokalnega razvoja.

4. VREDNOTENJE PROGRAMA LEADER/CLLD ZA UPRAVIČENCE LAS PROJEKTOV 
28.7.2026 smo vsem upravičencem LAS projektov (že izvedeni projekti, projekti v izvajanju, prejeta potrdila oz. Pogodbe o sofinanciranju) poslali anketo glede vrednotenja Strategije lokalnega razvoja Partnerstva LAS Zasavje in dodane vrednosti programa LEADER/CLLD v programskem obdobju 2021-2027. Anketa, ki je sestavni del tega poročila, je vsebovala 17 vprašanj (16 zaprtega in 1 odprtega tipa).  Odprta za izpolnjevanje je bila do 31.8.2026.
Anketa je bila poslana 20 upravičencem projektov LAS, od tega jo je izpolnila  10, kar predstavlja   50%. 
Analiza vprašalnika za upravičence projektov LAS
1. Osnovni podatki o sodelujočih
V vprašalniku je sodelovalo 10 upravičencev projektov (n = 10). Pri vseh prikazanih vprašanjih so bili odgovori veljavni, brez manjkajočih vrednosti, razen pri odprtih vprašanjih, kjer odgovor ni bil obvezen.
Sektorska struktura sodelujočih:
1. javni sektor: 5 oseb oziroma 50 %,
1. socialni sektor: 3 osebe oziroma 30 %,
1. ekonomski sektor: 2 osebi oziroma 20 %,
1. občine: 0 oseb.
Med sodelujočimi tako prevladujejo predstavniki javnega sektorja, sledijo predstavniki socialnega in ekonomskega sektorja. Ker je bilo anketiranje anonimno, rezultatov ni mogoče povezovati s posameznimi organizacijami ali projekti.
2. Podpora vodilnega partnerja LAS Zasavje
Upravičenci so na lestvici od 1 do 5 ocenili, kako dobro jih je vodilni partner LAS Zasavje podprl v posameznih fazah priprave in izvajanja projekta.
	Področje podpore
	Ocena 4
	Ocena 5
	Povprečje

	Povezovanje idej in oblikovanje projektnih partnerstev
	1 (10 %)
	9 (90 %)
	4,9

	Priprava vloge na javni poziv
	1 (10 %)
	9 (90 %)
	4,9

	Izvajanje projekta
	1 (10 %)
	9 (90 %)
	4,9

	Priprava poročil in zahtevkov
	1 (10 %)
	9 (90 %)
	4,9


Vsa štiri področja so bila ocenjena skoraj enotno in izrazito pozitivno. Pri vsakem področju je 9 od 10 sodelujočih izbralo najvišjo oceno, ena oseba pa oceno 4. Noben upravičenec ni izbral ocene 3 ali manj.
Tudi odzivnost osebja vodilnega partnerja je bila ocenjena izjemno pozitivno:
1. vseh 10 sodelujočih je osebje ocenilo kot zelo odzivno;
1. povprečna ocena odzivnosti znaša 5,0, kar je izredno pomemben pokazatelj dela LAS v sodelovanju z upravičenci.
Rezultati kažejo, da je podpora vodilnega partnerja ena najizrazitejših prednosti izvajanja pristopa LEADER/CLLD na območju LAS Zasavje. Upravičenci so bili zelo zadovoljni tako s podporo pri vsebinskem oblikovanju projektov kot z administrativno pomočjo v vseh fazah projektnega cikla.

3. Zahtevnost priprave in izvajanja projektov
Ocenite zahtevnost priprave in izvajanja projektov LAS (1-5; sploh ne – zelo)


	Področje
	Porazdelitev odgovorov
	Povprečje

	Priprava projektne vloge
	10 % manj zahtevna, 10 % neopredeljenih, 70 % zahtevna, 10 % zelo zahtevna
	3,8

	Izvajanje projekta
	20 % manj zahtevno, 20 % neopredeljenih, 40 % zahtevno, 20 % zelo zahtevno
	3,6


Pripravo projektne vloge kot zahtevno ali zelo zahtevno ocenjuje 80 % sodelujočih, izvajanje projekta pa 60 % sodelujočih. Priprava vloge je bila tako ocenjena kot nekoliko zahtevnejša od samega izvajanja projekta.
Pri primerjavi z drugimi nacionalnimi razpisi:
1. 8 oseb oziroma 80 % primerjave ni moglo oceniti,
1. 2 osebi oziroma 20 % menita, da so projekti LAS bolj zahtevni,
1. nihče jih ni ocenil kot manj zahtevne ali veliko bolj zahtevne.
Zaradi visokega deleža odgovorov »ne vem/ne morem odgovoriti« na tej podlagi ni mogoče zanesljivo oceniti, ali so projekti LAS zahtevnejši od drugih nacionalnih razpisov, vsekakor pa je razvidno, da pri pripravi porjektov večina potrebuje podporo LAS Zasavje (70% zahtevna).
4. Uporaba pavšalov in potreba po zunanji pomoči
V kolikšni meri uporaba pavšalov poenostavlja finančno načrtovanje in izvajanje projektov?
Uporaba pavšalov pri finančnem načrtovanju in izvajanju projektov je ocenjena pozitivno:
1. 4 osebe oziroma 40 % menijo, da pavšali zelo poenostavljajo izvajanje,
1. 3 osebe oziroma 30 % menijo, da ga poenostavljajo,
1. 3 osebe oziroma 30 % se niso mogle opredeliti,
1. povprečna ocena znaša 4,1.
Skupaj torej kar 70 % sodelujočih meni, da uporaba pavšalov poenostavlja ali zelo poenostavlja finančno načrtovanje in izvajanje projektov.
Kljub kakovostni podpori vodilnega partnerja in pozitivnemu učinku pavšalov je kar:
1. 7 upravičencev oziroma 70 % za pripravo vloge potrebovalo zunanjo pomoč,
1. 3 upravičenci oziroma 30 % zunanje pomoči niso potrebovali.
Med sedmimi upravičenci, ki so potrebovali zunanjo pomoč, jih je šest kot razlog navedlo zahtevnost priprave vloge. Ena oseba je pojasnila, da navodil ni popolnoma razumela. Nihče kot razloga ni navedel pomanjkanja časa.
To kaže, da potreba po zunanji pomoči izhaja predvsem iz vsebinske in administrativne zahtevnosti postopka oziroma iz razumljivosti navodil, ne pa iz pomanjkanja časa upravičencev.
5. Krepitev znanj in sposobnosti upravičencev
Kako zahtevna je priprava in izvedba projekta LAS v primerjavi z drugimi nacionalnimi razpisi za primerljive vrednosti projektov?
Sodelujoči so ocenili, v kolikšni meri so zaradi sodelovanja v projektih LAS okrepili znanja na različnih področjih.
	Področje okrepljenih znanj
	Povprečna ocena

	Medsektorsko sodelovanje
	4,4

	Koordiniranje partnerjev in aktivnosti v projektih
	4,3

	Razvoj rešitev, ki odgovarjajo potrebam ciljnih skupin
	4,2

	Vključevanje in delo s ciljnimi skupinami
	4,1

	Inoviranje
	4,1

	Prepoznavanje lokalnih potreb
	4,0

	Finančno upravljanje projektov
	3,6

	Pridobivanje sofinanciranja iz drugih virov
	3,6


Skupna povprečna ocena vseh področij znaša približno 4,0, kar kaže, da sodelovanje v projektih LAS pomembno prispeva h krepitvi znanj in sposobnosti upravičencev.
Največji napredek upravičenci zaznavajo pri:
1. medsektorskem sodelovanju,
1. koordiniranju projektnih partnerjev in aktivnosti,
1. oblikovanju rešitev glede na potrebe ciljnih skupin.
Relativno najnižji oceni sta bili doseženi pri finančnem upravljanju projektov in pridobivanju sredstev iz drugih virov. Prav ti področji predstavljata največji potencial za dodatno podporo in usposabljanje upravičencev.
Pri vključevanju ciljnih skupin in inoviranju je po ena oseba izbrala oceno 2, pri finančnem upravljanju ter pridobivanju drugih virov pa so bili odgovori nekoliko bolj razpršeni. To verjetno nakazuje, da učinki projektov na razvoj kompetenc niso pri vseh upravičencih enaki.
6. Dodana vrednost podpore LEADER/CLLD
Ali ste za pripravo vloge potrebovali zunanjo pomoč?
Na vprašanje, ali bi upravičenci projekt izvedli tudi brez podpore LEADER/CLLD, so odgovorili:
1. 5 oseb oziroma 50 % projekta brez podpore nikoli ne bi izvedlo!,
1. 4 osebe oziroma 40 % bi projekt izvedle v manjšem obsegu,
1. 1 oseba oziroma 10 % bi projekt morda izvedla v prihodnosti,
1. nihče projekta zagotovo ne bi izvedel v enakem obsegu tudi brez podpore.
Rezultati zelo jasno kažejo na visoko dodatno vrednost finančne podpore LEADER/CLLD. Pri polovici upravičencev je podpora omogočila izvedbo projekta, ki ga sicer sploh ne bi bilo. Pri nadaljnjih 40 % pa je omogočila izvedbo projekta v večjem obsegu.
Skupno bi bilo torej brez podpore LEADER/CLLD 90 % projektov neizvedenih ali izvedenih v manjšem obsegu.
7. Prilagajanje lokalnim potrebam in nadgradnja projektov
V kolikšni meri ste zaradi sodelovanja v projektih LAS okrepili znanja za:
Na vprašanje, v kolikšni meri so lahko projekte prilagodili potrebam lokalnih akterjev oziroma ciljnih skupin:
1. 5 oseb oziroma 50 % meni, da so se potrebam lahko prilagodili,
1. 3 osebe oziroma 30 % meni, da so se lahko zelo prilagodili,
1. 2 osebi oziroma 20 % se nista mogli opredeliti,
Povprečna ocena znaša 4,1, kar je še vedno relativno visoka ocena.
Skupno 80 % sodelujočih ocenjuje, da jim je pristop LEADER/CLLD omogočil dobro ali zelo dobro prilagoditev projekta lokalnim potrebam. To potrjuje eno temeljnih prednosti pristopa in  možnost oblikovanja rešitev, ki izhajajo iz konkretnih potreb lokalnega okolja.
Glede nadgradnje že obstoječih projektov:
1. noben sodelujoči ni navedel, da je s podporo LEADER/CLLD nadgradil projekt, predhodno podprt iz drugih virov;
1. 70 % jih je odgovorilo negativno, 30 % pa se jih ni moglo opredeliti;
1. en upravičenec oziroma 10 % je projekt po zaključku ponovno prijavil na LEADER/CLLD za njegovo nadaljnjo nadgradnjo;
1. 70 % tega ni storilo, 20 % pa se jih ni moglo opredeliti.
Rezultati kažejo, da so bili podprti pretežno novi oziroma samostojni projekti, medtem ko je bilo nadaljnjih nadgradenj že zaključenih projektov razmeroma malo.
8. Trajnost projektnih rezultatov
Kako verjetno je, da bi brez podpore LEADER/CLLD izvedli vaš projekt? (izbira med ustreznimi odgovori)
Ohranjenost rezultatov po koncu spremljanja projektov je ocenjena naslednje:
1. 2 osebi oziroma 20 % menita, da se rezultati povsem ohranjajo,
1. 5 oseb oziroma 50 % meni, da se rezultati ohranjajo,
1. 3 osebe oziroma 30 % se niso mogle opredeliti,
1. nihče ni navedel, da se rezultati ne ohranjajo,
Povprečna ocena vprašanja znaša 3,9.
Skupno kar 70 % upravičencev ocenjuje, da se rezultati projektov ohranjajo tudi po koncu obdobja spremljanja. Rezultat je pozitiven, vendar 30-odstotni delež neopredeljenih lahko nakazuje potrebo po bolj sistematičnem spremljanju dolgoročnih učinkov in trajnosti rezultatov.
9. Dostop do informacij o LAS
V kolikšni meri ste se s podporo LEADER/CLLD lahko boljše prilagodili potrebam in interesom lokalnih akterjev oz. ciljnih skupin?  
Upravičenci najpogosteje dostopajo do informacij o LAS prek:
	Informacijski kanal
	Število upravičencev
	Delež

	Spletna stran LAS
	6
	60 %

	Družbena omrežja
	4
	40 %

	Drugi kanali
	3
	30 %

	Spletne strani občin
	2
	20 %

	Lokalni mediji
	0
	0 %


Med drugimi kanali so navedli:
1. neposreden stik s pisarno LAS,
1. obrtno zbornico oziroma partnerstvo LAS,
1. izmenjavo informacij in izkušenj med projektnimi partnerji.
Osrednji informacijski kanal je spletna stran LAS, pomembna pa so tudi družbena omrežja in neposredne partnerske povezave. Lokalni mediji v tem vzorcu niso bili navedeni niti enkrat, kar predstavlja priložnost za širšo promocijo projektov in njihovega vpliva v lokalnem okolju.
10. Prispevek LAS k razvoju območja
	Področje prispevka LAS
	Povprečna ocena

	Ohranjanje naravne in kulturne dediščine
	4,7

	Izboljšanje infrastrukture na podeželju
	4,7

	Krepitev lokalne identitete in zavedanja o posebnostih območja
	4,6

	Krepitev ustvarjalnosti in inovativnosti
	4,5

	Izboljšanje lokalne ponudbe proizvodov in storitev
	4,4

	Izboljšanje prepoznavnosti in privlačnosti območja za obiskovalce in turiste
	4,4

	Krepitev pripadnosti skupnosti
	4,3


Skupna povprečna ocena prispevka LAS na navedenih področjih znaša 4,5 od 5, kar je zelo visoka ocena. Upravičenci tako učinke projektov in dejavnosti LAS na razvoj območja ocenjujejo zelo pozitivno.
Najbolj izrazit prispevek prepoznavajo pri:
1. ohranjanju naravne in kulturne dediščine,
1. izboljševanju podeželske infrastrukture,
1. krepitvi lokalne identitete.
Tudi najnižje ocenjeni vidik, ki je bil krepitev pripadnosti skupnosti, je z oceno 4,3 še vedno ocenjen zelo dobro.
11. Obravnava posameznih ciljnih skupin
	Ciljna skupina
	Povprečna ocena
	Ključna porazdelitev

	Ženske
	4,2
	80 % dobro ali odlično

	Starejši
	4,1
	70 % dobro ali odlično

	Mladi
	4,0
	60 % dobro ali odlično

	Druge ranljive skupine
	3,7
	50 % dobro ali odlično, 50 % neopredeljenih

	Tujci oziroma priseljenci
	3,1
	80 % neopredeljenih


Najbolje so po oceni sodelujočih obravnavane ženske, sledijo starejši in mladi.
Pri tujcih oziroma priseljencih je kar 80 % sodelujočih izbralo odgovor »ne vem/ne morem oceniti«. Tudi pri drugih ranljivih skupinah se polovica sodelujočih ni mogla opredeliti. Rezultati zato ne pomenijo nujno, da so te skupine slabo obravnavane, temveč predvsem, da je njihova vključenost v izvedenih projektih manj vidna ali da upravičenci z njo nimajo neposrednih izkušenj.
To področje predstavlja priložnost za:
1. še bolj sistematično vključevanje ranljivih in težje dosegljivih skupin,
1. jasnejše spremljanje njihove udeležbe,
1. večjo vidnost projektov in aktivnosti, namenjenih tem skupinam.
12. Odprti komentarji upravičencev
Na zaključno odprto vprašanje so odgovorile 3 osebe. Vsi komentarji so bili pozitivni. Upravičenci so izrazili:
1. zahvalo za pomoč, podporo in nove možnosti sodelovanja,
1. spodbudo za nadaljevanje dosedanjega dela,
1. pohvalo zaposlenim LAS Zasavje za korektno, profesionalno vodenje, sodelovanje in pomoč pri izvedbi projektov.
Izražena je bila tudi želja po več sredstvih za razvoj podeželja in podeželskega turizma.
Skupni povzetek
Rezultati upravičencev kažejo na zelo visoko zadovoljstvo s podporo in odzivnostjo vodilnega partnerja LAS Zasavje. Vse faze podpore, od povezovanja projektnih idej in priprave vloge do izvajanja projekta ter poročanja, so bile ocenjene s povprečno oceno 4,9, odzivnost zaposlenih pa z najvišjo oceno 5,0!
Najpomembnejša ugotovitev je velika dodatna vrednost podpore LEADER/CLLD: polovica projektov brez nje ne bi bila izvedena, nadaljnjih 40 % pa bi bilo izvedenih v manjšem obsegu, torej 90% bi bilo slabše, ali pa neizvedenih. Pristop upravičencem omogoča tudi dobro prilagajanje projektov potrebam lokalnih akterjev in ciljnih skupin.
Kot glavni izziv se kaže zahtevnost priprave projektnih vlog in izvajanja projektov. Kar 70 % upravičencev je pri pripravi vloge potrebovalo zunanjo pomoč, predvsem zaradi zahtevnosti postopka in manj razumljivih navodil. Pavšali finančno načrtovanje sicer poenostavljajo, vendar administrativnega bremena očitno ne odpravijo v celoti.
Projekti pomembno prispevajo h krepitvi medsektorskega sodelovanja, koordinaciji partnerjev in razvoju rešitev za lokalne potrebe. Največ možnosti za nadaljnjo krepitev kompetenc se kaže pri finančnem upravljanju ter pridobivanju dodatnih virov sofinanciranja.
Učinki LAS na območje so ocenjeni zelo visoko, predvsem na področjih ohranjanja naravne in kulturne dediščine, izboljšanja podeželske infrastrukture ter krepitve lokalne identitete. 
Nekoliko manj jasno je vključevanje tujcev, priseljencev in drugih ranljivih skupin, kar predstavlja pomembno razvojno priložnost za prihodnje obdobje.
Skupna slika je zelo pozitivna: LAS Zasavje je prepoznan kot strokoven, odziven in podporen partner, projekti pa kot pomemben instrument za uresničevanje lokalnih potreb in razvoj območja.
5. VREDNOTENJE PROGRAMA LEADER/CLLD ZA VODILNEGA PARTNERJA LAS 
Analiza vprašalnika za vodilnega partnerja LAS
Na vprašalnik je odgovoril en predstavnik vodilnega partnerja pogleda vodilnega partnerja.
1. Upravljanje in delovanje organov LAS
Vodilni partner zelo pozitivno ocenjuje delovanje organov LAS. Z najvišjo oceno 5 so bili ocenjeni vsi štirje vidiki:
· spodbujanje odprte razprave,
· upoštevanje interesov ranljivih skupin pri odločanju,
· uspešnost reševanja morebitnih nesoglasij ali konfliktov,
· krepitev sodelovanja in zaupanja med člani organov LAS skozi programska obdobja.
Rezultati kažejo, da vodilni partner dojema upravljanje LAS kot vključujoče, sodelovalno in stabilno. Posebej pomembna je visoka ocena sposobnosti konstruktivnega reševanja nesoglasij, saj ta predstavlja pomemben pogoj za učinkovito partnersko odločanje.
2. Prispevek projektov h kakovosti življenja
Prispevek podprtih projektov LAS k večji kakovosti življenja na območju je ocenjen z 8 od 10.
Kot ključni dosežek je navedeno:
Veliko dobrih lokalnih projektov, ki prispevajo k boljšemu življenju in razvoju turizma v lokalnem okolju.
Ocena kaže na izrazito pozitiven vpliv projektov, vendar hkrati pušča nekaj prostora za nadaljnje izboljšave. Najbolj prepoznaven je prispevek projektov k lokalni kakovosti življenja in razvoju turizma.
3. Znanja in sposobnosti vodilnega partnerja
	Področje znanj in veščin
	Ocena

	Povezovanje lokalnih akterjev in usklajevanje interesov različnih sektorjev
	5

	Prenos znanj, idej in praks iz drugih okolij na območje LAS
	4

	Priprava in izvajanje partnerskih projektov
	5

	Razvoj modelov upravljanja skupnih produktov in storitev
	4

	Povezovanje in sodelovanje z drugimi območji LAS
	4

	Izvajanje participativnih procesov za pripravo SLR
	4

	Finančno upravljanje izvajanja SLR
	5


Vodilni partner najmočnejša področja  (ocena 5 na lestvici 1-5) prepoznava:
· povezovanje lokalnih akterjev in usklajevanje različnih interesov,
· pripravo in izvajanje partnerskih projektov,
· finančno upravljanje izvajanja strategije lokalnega razvoja.
Nekoliko nižje, vendar še vedno zelo dobro (ocena 4), so ocenjeni prenos dobrih praks iz drugih okolij, sodelovanje z drugimi LAS, razvoj modelov upravljanja skupnih produktov in storitev ter izvajanje participativnih procesov. Ta področja lahko razumemo kot potencial za nadaljnjo nadgradnjo znanj in okrepitev medobmočnega sodelovanja.
4. Sodelovanje in institucionalna podpora
Korist sodelovanja organizacije v drugih programih in projektih za upravljanje pristopa LEADER/CLLD je ocenjena z najvišjo oceno 5. To kaže, da izkušnje iz drugih projektov pomembno prispevajo k znanju, povezavam in sposobnosti upravljanja lokalnega razvoja.
Prav tako je z oceno 5 ocenjeno sodelovalno in konstruktivno vzdušje z vsemi navedenimi pristojnimi organi:
· organom upravljanja MKGP,
· plačilno agencijo AKTRP,
· organom upravljanja MKRR,
· posredniškim telesom MKRR.
Vodilni partner ocenjuje, da sta se sodelovanje in zaupanje med programskimi obdobji okrepila, saj vse vključene institucije povezuje skupni cilj: zagotoviti čim več kakovostnih projektov in uspešnih lokalnih zgodb.
Tudi prispevek usposabljanj, koordinacije in drugih oblik sodelovanja s pristojnimi organi h krepitvi zmogljivosti vodilnega partnerja je ocenjen z najvišjo oceno 5.
5. Potrebe in priložnosti za nadaljnji razvoj
Kot glavno področje, na katerem bi vodilni partner potreboval dodatna znanja, so izpostavljene:
predvsem birokratske zadeve, na primer potrebna dovoljenja.
To nakazuje potrebo po bolj ciljno usmerjenih usposabljanjih in podpori na področju:
· postopkov pridobivanja dovoljenj,
· razlage administrativnih in pravnih zahtev,
· pravočasnega prepoznavanja potrebne dokumentacije,
· usklajevanja zahtev različnih institucij.
Kot največji napredek pri upravljanju lokalnega razvoja je navedeno aktivnejše povezovanje med različnimi sektorji. To se smiselno povezuje tudi z visoko samooceno sposobnosti povezovanja lokalnih akterjev in priprave partnerskih projektov.
Ključne ugotovitve
Iz odgovora vodilnega partnerja izhaja zelo pozitivna slika delovanja LAS. Največje prednosti so sodelovalno upravljanje, visoka raven zaupanja, uspešno povezovanje različnih sektorjev, priprava partnerskih projektov ter dobro sodelovanje s pristojnimi državnimi organi.
Podprti projekti po oceni vodilnega partnerja pomembno prispevajo h kakovosti življenja in razvoju turizma na območju. Kot osrednji razvojni premik se kaže okrepljeno medsektorsko povezovanje.
Glavna izražena potreba za naprej ni povezana s partnerskim ali projektnim delom, temveč z lažjim obvladovanjem administrativnih postopkov in zahtev, predvsem na področju potrebnih dovoljenj. Prostor za nadaljnji razvoj se kaže tudi pri prenosu dobrih praks, sodelovanju z drugimi območji LAS, participativnih procesih ter upravljanju skupnih produktov in storitev.
Pri vprašanjih o konkretno nadgrajenih kompetencah in primerjalni prednosti projektov LEADER/CLLD glede na druge razvojne instrumente odgovor ni bil podan, zato teh dveh področij iz ankete ni mogoče podrobneje ovrednotiti.
Opomba: zapis »1111« pri vprašanju o dosežkih sem razumela kot pomotoma vnesen oziroma tehnični zapis in ga nisem vsebinsko interpretirala.
6. VREDNOTENJE PROGRAMA LEADER/CLLD ZA ČLANE UO IN PREDSEDNIKA LAS 
13.8.2026 je bil vsem članom UO Partnerstva LAS Zasavje poslana anketa glede Vrednotenja SLR in dodane vrednosti programa LEADER/CLLD za programsko obdobje 2021-2027, ki je vsebovala 7 vprašanj. 
Anketa je bila poslana 12 članom UO (s predsednico LAS), od tega jo je izpolnilo 3, kar predstavlja 25 %. 
Analiza vprašalnika za predsednika in člane Upravnega odbora LAS
1. Osnovni podatki o sodelujočih
V vprašalniku so sodelovale 3 osebe (n = 3). Ker je bilo anketiranje anonimno in je število sodelujočih majhno, so rezultati predstavljeni skupinsko.
Struktura sodelujočih (demografski podatki)
· 2 sodelujoča prihajata iz ekonomskega sektorja, 1 pa iz občine;
· sodelovala sta 2 moška in 1 ženska;
· 1 oseba spada v starostno skupino od 16 do 30 let, 2 osebi pa v skupino od 31 do 64 let;
· 2 osebi sta zaposleni, 1 je samozaposlena;
· glede na navedeno občino prihajata 2 sodelujoča iz Hrastnika in 1 iz Zagorja.
2. Ocena delovanja Upravnega odbora LAS
Sodelujoči so delovanje Upravnega odbora LAS ocenjevali na lestvici od 1 – »sploh se ne strinjam« do 5 – »povsem se strinjam«.
	Trditev
	Ocena 4
	Ocena 5
	Povprečje

	Kot član/-ica LAS se sej Upravnega odbora redno udeležujem
	1
	2
	4,7

	Na sejah U Scotchpravnega odbora LAS se spodbuja odprta razprava
	0
	3
	5,0

	Kot član/-ica Upravnega odbora LAS se aktivno vključujem v razpravo in dajem pobude ter predloge
	1
	2
	4,7

	Morebitna nesoglasja ali konflikti se ustrezno rešujejo
	0
	3
	5,0

	Za odločanje imamo na voljo pravočasne in zadostne informacije
	0
	3
	5,0


Skupna povprečna ocena vseh petih vidikov znaša 4,9 od 5. Od skupaj 15 podanih ocen je bilo:
· 13 ocen oziroma 86,7 % ocen 5,
· 2 oceni oziroma 13,3 % ocen 4,
· nobene ocene 3 ali manj.
3. Ključne ugotovitve
Rezultati kažejo na zelo pozitivno oceno delovanja Upravnega odbora LAS. Popolno soglasje vseh treh sodelujočih je doseženo pri treh pomembnih vidikih:
· na sejah se spodbuja odprta razprava,
· morebitna nesoglasja ali konflikti se ustrezno rešujejo,
· člani imajo za odločanje pravočasno na voljo zadostne informacije.
To kaže na dobro vzpostavljene pogoje za pregledno, informirano in sodelovalno odločanje. Posebej pozitivna je enotna ocena odprtosti razprave in ustreznega reševanja nesoglasij, kar nakazuje konstruktivno kulturo sodelovanja znotraj Upravnega odbora.
Nekoliko nižji, vendar še vedno zelo visoki povprečni oceni 4,7 sta bili doseženi pri rednem udeleževanju sej in aktivnem vključevanju članov v razpravo, podajanju pobud ter predlogov. 
Odgovori nakazujejo prostor za nadaljnjo krepitev, povprečna ocena pa je še vedno zelo dobra glede:
· dosledne udeležbe članov na sejah,
· njihovega aktivnega prispevka k razpravam,
· spodbujanja pobud in predlogov vseh članov Upravnega odbora.
Sklep
Predsednik in člani Upravnega odbora, ki so sodelovali v anketi, delovanje organa ocenjujejo kot zelo uspešno. Ključne prednosti so odprtost razprav, kakovostno reševanje morebitnih nesoglasij ter pravočasna in zadostna informiranost članov. Visoka je tudi osebna vključenost sodelujočih v delo Upravnega odbora.
Rezultati tako kažejo na dobro delujoč organ upravljanja z visoko stopnjo sodelovanja in zaupanja. Manjši prostor za izboljšanje se kaže predvsem pri zagotavljanju čim bolj redne udeležbe in še dejavnejšega vključevanja vseh članov v razprave ter oblikovanje pobud.
Opomba: Zaradi samo treh odgovorov rezultatov ni mogoče posploševati na vse člane Upravnega odbora. Predstavljajo oceno sodelujočih in jih je smiselno pozneje primerjati z ugotovitvami drugih skupin deležnikov.
7. VREDNOTENJE PROGRAMA LEADER/CLLD ZA OCENJEVALNO KOMISIJO 
13.8.2026 je bila spletna anketa poslana vsem 5 članom ocenjevalne komisije, in sicer: Greta Lizabeta Črnilogar, Mojca Metličar, Goran Šoster, Nataša Zupančič in predsednik Roman Medved. Anketa je vsebovala 6 vprašanj.
Anketa je bila poslana 5 članom ocenjevalne komisije, od tega jo je izpolnilo 4, kar predstavlja 80 %. 
Analiza vprašalnika za ocenjevalno komisijo LAS
1. Osnovni podatki o sodelujočih
V vprašalniku so sodelovali 4 člani ocenjevalne komisije. Vsi so odgovorili na vsa prikazana vprašanja. Anketa je bila anonimna, demografski oziroma organizacijski podatki o sodelujočih pa v statističnem izpisu niso vključeni.
Zaradi majhnega števila sodelujočih je poleg povprečij pomembna predvsem porazdelitev posameznih ocen. Ena oseba predstavlja 25 % vseh odgovorov.
Q1: V kolikšni meri ste pri oceni projektov zaznali napredek glede …
Uporabljena je bila lestvica od 1 – »sploh ne« do 5 – »zelo močno«.
	Področje napredka
	Ocena 3
	Ocena 4
	Ocena 5
	Povprečje

	Kakovost projektnih vsebin
	0
	4
	0
	4,0

	Kakovost partnerstev
	0
	4
	0
	4,0

	Inovativnost projektov
	4
	0
	0
	3,0

	Kakovost načrtovanja
	1
	3
	0
	3,8


Vsi štirje člani komisije zaznavajo napredek pri kakovosti projektnih vsebin in kakovosti partnerstev. Obe področji sta ocenjeni enotno z oceno 4.
Pri kakovosti načrtovanja tri osebe zaznavajo izrazitejši napredek, ena pa je izbrala srednjo oceno. Povprečna ocena znaša 3,8.
Najmanj napredka je zaznanega pri inovativnosti projektov. Vsi štirje sodelujoči so izbrali oceno 3, zato povprečje znaša 3,0. To kaže, da komisija pri kakovosti vsebin in partnerstev prepoznava jasen razvoj, medtem ko inovativnost projektov ostaja najizrazitejša priložnost za izboljšanje.
Pri nobenem področju ni bila izbrana najvišja ocena 5. Ocene so sicer pozitivne, vendar kažejo, da obstaja še vedno prostor za nadaljnjo nadgradnjo kakovosti prijavljenih projektov.
Q2: Ocenite delovanje ocenjevalne komisije
	Trditev
	Ocena 5
	Povprečje

	Kot član/-ica sem aktivno sodeloval/-a na vseh sestankih
	4 oziroma 100 %
	5,0

	Na sestankih ocenjevalne komisije se spodbuja odprta razprava
	4 oziroma 100 %
	5,0

	V razpravo se aktivno vključujem ter dajem pobude in predloge
	4 oziroma 100 %
	5,0

	Morebitna nesoglasja ali konflikti se ustrezno rešujejo
	4 oziroma 100 %
	5,0

	Za delo imamo na voljo pravočasne in zadostne informacije
	4 oziroma 100 %
	5,0


Vsi štirje člani so vseh pet vidikov delovanja komisije ocenili z najvišjo oceno. Skupaj je bilo podanih 20 ocen in vse so bile ocene 5.
Rezultati kažejo na:
· popolno udeležbo in aktivno sodelovanje članov,
· odprto razpravo,
· možnost podajanja pobud in predlogov,
· konstruktivno reševanje morebitnih nesoglasij,
· pravočasno in zadostno informiranost za kakovostno delo.
Delovanje ocenjevalne komisije je tako z vidika njenih članov ocenjeno kot zelo učinkovito, vključujoče in dobro organizirano. Ker gre za samooceno štirih članov, je rezultat smiselno razumeti kot soglasno pozitivno notranjo oceno delovanja komisije.

Q3: V kolikšni meri vam zaupajo člani organa odločanja LAS?
Vprašanje je bilo ocenjeno na lestvici od 0 do 10.
	Ocena
	Število
	Delež

	7
	1
	25 %

	9
	1
	25 %

	10
	2
	50 %


Povprečna ocena znaša 9,0 od 10, kar je zelo visoka ocena.
Vsi sodelujoči ocenjujejo, da jim organ odločanja LAS zaupa, pri čemer so tri od štirih ocen 9 ali 10. Rezultat kaže na zelo visoko zaznano zaupanje v strokovnost in delo ocenjevalne komisije.
Ena ocena 7 je še vedno pozitivna, vendar kaže, da zaznava zaupanja med vsemi člani ni povsem enaka. Zaradi anonimnosti razlogov za razliko ni mogoče podrobneje ugotoviti.
Q4: V kolikšni meri so bili člani organa odločanja LAS aktivni v procesu potrjevanja ocenjenih projektov – pripravljenost na sejo, število postavljenih vprašanj ipd.?
	Ocena
	Število
	Delež

	6
	1
	25 %

	9
	1
	25 %

	10
	2
	50 %


Povprečna ocena znaša 8,8 od 10, kar je zelo visoka povprečna ocena.
Člani ocenjevalne komisije aktivnost organa odločanja pri potrjevanju projektov ocenjujejo zelo pozitivno. Tri četrtine sodelujočih so izbrale oceno 9 ali 10.
Ena ocena 6 sicer kaže, da je eden od članov aktivnost organa odločanja zaznal nekoliko bolj zadržano. To lahko nakazuje razlike v pripravljenosti posameznih članov organa odločanja, količini razprave ali postavljanju vprašanj pri potrjevanju ocenjenih projektov. Skupna ocena kljub temu ostaja zelo visoka.

Q5: Kako pogosto ste se soočali s pritožbami vlagateljev glede ocene projektov?
Vprašanje je bilo ocenjeno na lestvici od 0 do 10, pri čemer nižje vrednosti pomenijo manj pogosto soočanje s pritožbami.
	Ocena
	Število
	Delež

	0
	1
	25 %

	2
	2
	50 %

	3
	1
	25 %


Povprečna ocena znaša 1,8 od 10 kaće na zelo redke pritožbe.
Rezultati kažejo, da so bile pritožbe vlagateljev glede ocenjevanja projektov redke:
· ena oseba se s pritožbami ni srečala,
· dve osebi sta pogostost ocenili z 2,
· ena oseba z 3,
· nihče ni izbral ocene, višje od 3.
To kaže na relativno nizko stopnjo nezadovoljstva vlagateljev oziroma majhno število formalnih ali neformalnih pritožb glede ocen projektov.
*Opomba glede prikaza NPS
Program 1KA je pri vprašanjih Q3, Q4 in Q5 samodejno prikazal tudi kazalnik Net Promoter Score oziroma NPS. Ker vprašanja ne merijo pripravljenosti za priporočilo, temveč zaupanje, aktivnost in pogostost pritožb, NPS za ta vprašanja vsebinsko ni ustrezen kazalnik.
Zato so v analizi uporabljene dejanske frekvence in povprečne ocene, ne pa avtomatsko izračunane vrednosti NPS.
Ključne ugotovitve
Ocenjevalna komisija svoje notranje delovanje ocenjuje izjemno pozitivno. Vsi člani navajajo aktivno sodelovanje, odprto razpravo, ustrezno reševanje nesoglasij ter pravočasno in zadostno informiranost. Vseh pet vidikov delovanja komisije je ocenjenih s 5,0.
Visoko je tudi zaznano zaupanje organa odločanja v delo komisije, ki je v povprečju ocenjeno z 9,0 od 10. Aktivnost organa odločanja v procesu potrjevanja ocenjenih projektov je ocenjena z 8,8, čeprav ena nekoliko nižja ocena nakazuje, da bi bilo mogoče dodatno spodbuditi pripravo in dejavnejše vključevanje vseh članov organa odločanja.
Pri kakovosti projektov komisija največ napredka zaznava pri projektnih vsebinah in partnerstvih. Nekoliko manj ga zaznava pri kakovosti načrtovanja, izrazito najmanj pa pri inovativnosti projektov. Inovativnost se zato kaže kot najpomembnejše področje za prihodnje izboljšave.
Pritožbe vlagateljev glede ocene projektov so redke, kar kaže na razmeroma dobro sprejetost rezultatov ocenjevanja. Kljub temu je smiselno ohranjati jasna merila, sledljivost ocen in razumljive obrazložitve odločitev.
Skupni povzetek
Rezultati kažejo na zelo dobro organizirano in sodelovalno ocenjevalno komisijo, ki deluje v ozračju odprte razprave, aktivne vključenosti in visoke medsebojne podpore. Člani zaznavajo visoko zaupanje organa odločanja v njihovo delo ter njegovo dejavno vključevanje v proces potrjevanja projektov.
Zaradi samo štirih odgovorov rezultatov ni mogoče širše posploševati, vendar popolna enotnost pri oceni notranjega delovanja komisije in visoke ocene zaupanja pri ocenjevalcih predstavljajo jasno pozitivno ugotovitev.
8. SKLEPNE MISLI 
Če povzamemo: 
Dodana vrednost pristopa LEADER/CLLD je v tem, da lokalnim skupnostim omogoča, da same prepoznajo in izvajajo razvojne pobude, kar vodi do bolj povezanih, inovativnih in trajnostno naravnanih območij.

In prav vsi rezultati izvedenih projektov, ki so bili v programskem obdobju 2014-2020 izbrani preko javnih pozivov Partnerstva LAS Zasavje pričajo o tem. 

